Murata wakwa, tugutigiriire Kabaca na Kamaanja makinyua thota matukaini ma Mukoma. Hau niho makiriire ndundu tondu ita ritari ndundu rihuraguo na njuguma imwe........
Wakinî, ndia ndiku îroragwo na ikinya rimwe, na gutirî hîndî ya gwithamba îî heho, angikorwo niutuite ciira ati ukurîithia gîtuambainî kia Ngatia-rî, niî no ngwîrire ningukugitîra harîa nguhota. No ukimenye ati wee nîwe mukui niî ndî wa kwamukiria tondu kienjagwo mwene oiga.’ Kabaca akiira murata-we.
‘Uguo ningumenya, ndirî na guoya tondu gakiyoha niko koi uria karîina. Niî njugaga ati undu no uria utari mugariure, ningî nii ndirî wa guthiîrwo ugo, nî ndîtware ndîonere ndî wa kuuregwo ndegwo tene. No ningi ngukiregwo ni guthîna kana kuhinyara?’ Kamaanja akiyuumîriria ta mwana wa kahîî. ‘Wona twakinya no nyende ngîe na kamweke ga kwaria nake.’ Akîmwihooya.
‘To mata ngugithiî gutua, kai urona ta ndî wa riŭa rimwe. Ngîaria na Mangî nonga ukaragwo ho.’ Kabaca akimucookeria. ‘Twambe turîe kanyama kana turîe tugîcooka?’
‘Twahota gukora kurugîtwo turemwo ni kurîa tuunwo mutî?’ Kamaanja akiuga.
Nake Kabaca akimwira agithekaga, ‘Kana tukore ona gutarî mundu twîkonote ta mundu wa gwîka bunda atî.’
‘Nikîî bunda cieka? Ndukîrî mwega nyumba?’ Chari agiuka atamburukîtie guoko ageithie Kabaca. Kabaca kwihugura akîona Chari agiitîika gutheka.
‘Kai uthiaga ta ruhuho?’ akimuuria akimugeithagia.
‘Niki?’
‘Githi ndikuonire urororete Githooko na nderwo ndugucokaga narua?’
‘Ngwiraga utigane na andu, ndi mundu ngwirite kuria ndathii nii, ona nyina wa Njunio aroiga ndi mbuni-ini. Thiîte Githooko na ngahingia ma kuu, ndaheo rîbuti ni kîrori kîa macani, ndaigîrwo kamunanda-ini, ndoka nyone Gîthînji hena gategwa ka Nyoike wa Muthuui aretanîra. Mwendia tarehe thota hehu ngurirwo ni nyumba.’ Chari akihuumuka.
‘Ukunyua îrîku?’ mwendia akimuuria.
‘Rehe o iria ii hakuhi hehu ciothe ni maaì.’ Akîîra mwendia. ‘Nii ndithuraaga, nda ndiendaga gutunio, njiguaga mundu akiuga ndinyuaga iyo nyendaga banta, ngamenya ucio ni mundu utari woimagara.’ Akiuga arorete Kabaca.
‘Nîatia mundu wagîkira ta kaihurîirwo, ungiona uringîte guku kwîna ndeto.’ Akîîra Kamaanja.
‘Wee Chari tiga ndeto ciaku, guku gutagîukagwo na watho wa cibu ngituike ati ni ndoina.’ Kamaanja agicokia anyeteete.
‘Kamundu kugîa nguru. Mwarora naku tondu mwahanire ta gikwa na mukuungugu mutitiganaga?’ Akimooria.
‘To kwendangia maitho turore kana twona gwa kwendia magoko na njua.’ Kabaca agicookia akiunagira Kamaanja riitho.
‘Biacara ya magoko nithiru tondu mithanduku yoothe niyathirire. Ona riu mîbau nîracinwo makara matigairie hanini mambiririe gucina mîtongu na njegeni.’
‘Icio ciakiuma makara wee, uri wona njegeni îgîakia mwaki tiga gucinwo makara?’ Kamaanja akimucokeria agithekaga.
‘Ni uuî inyui mutiri kundu muthiîte mukona, mwakinya Nyairobi mugaga muthiîte muno ndureke nguheage uhoro.’ Akiuga akîinîkagîrîria coda. ‘Nonga mugwikîrite kanyama riiko kana mukwenda atia?’ Chari akiuria.
‘Turenda guthiî rîtietagirira muthamaki. Wahota guturaria haha na ndeto ciaku itathiraga.’ Kamaanja akimwira akirugamaga. ‘Kana niwakoruo wathima kanyama turîanîre.’
‘Nyama itiendaga gutinda ikîriyo hingo ciothe, no akorwo mwîna haraka no turîkîrîiya hingo îngî.’ Chari akiuga.
Kiu kiari o kigaathi gia Chari, nikuoikaine ati we kuruta teni yake agure nyama murianire wari undu muritu. Nioikaine kurumia.
Kamaanja nîmakiumagarire mena Kabaca magîtiganîra na Chari thitînjiinî ya matatu. Makîgera thutha wa matuka. Magîthiî .......................
Rumirira rugano ti ruthiru.....
kik_Latn kik_Latn kik_Latn mri_Latn kik_Latn kik_Latn kik_Latn kik_Latn uzn_Latn kik_Latn kik_Latn uzn_Latn kik_Latn mri_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn sna_Latn